P6_TA(2004)0096

Turkin edistyminen liittymisvalmisteluissa

Euroopan parlamentin päätöslauselma komission määräaikaiskertomuksesta vuodelta 2004 ja suosituksesta Turkin edistymisestä Euroopan unioniin liittymisen valmisteluissa (KOM(2004)0656 — C6-0148/2004 — 2004/2182(INI))

Euroopan parlamentti, joka

- ottaa huomioon komission 6. lokakuuta 2004 antaman määräaikaiskertomuksen ja suosituksen Turkin edistymisestä Euroopan unioniin liittymisen valmisteluissa (KOM(2004)0656 — C6-0148/2004) [1],

- ottaa huomioon 1. huhtikuuta 2004 antamansa päätöslauselman komission määräaikaiskertomuksesta vuodelta 2003 Turkin edistymisestä liittymisvalmisteluissa [2] ja 18. kesäkuuta 1987 ja 1. huhtikuuta 2004 välisenä aikana tästä aiheesta antamansa aiemmat päätöslauselmat,

- ottaa huomioon Eurooppa-neuvoston kokouksissa tehdyt päätelmät (Kööpenhamina 21. ja 22. kesäkuuta 1993, Helsinki 10. ja 11. joulukuuta 1999, Kööpenhamina 12. ja 13. joulukuuta 2002, Thessaloniki 19. ja 20. kesäkuuta 2003 ja Bryssel 12. ja 13. joulukuuta 2003),

- ottaa huomioon työjärjestyksen 45 artiklan,

- ottaa huomioon ulkoasiainvaliokunnan mietinnön ja budjettivaliokunnan lausunnon (A6-0063/2004),

A. ottaa huomioon, että komission päätelmien mukaan Turkki on täyttänyt Kööpenhaminan poliittiset kriteerit riittävässä määrin ja että komissio on suositellut liittymisneuvottelujen käynnistämistä,

B. toteaa Eurooppa-neuvoston päättäneen vuonna 2002, että jos Turkki täyttää Kööpenhaminan poliittiset kriteerit, Euroopan unioni aloittaa liittymisneuvottelut viipymättä,

C. ottaa huomioon, että Turkki on lähentänyt merkittävästi lainsäädäntöään ja instituutioitaan eurooppalaisten standardien mukaisiksi etenkin vuoden 2002 vaalien jälkeen,

D. ottaa huomioon, että komissio huomauttaa Turkin liittymisen poikkeavan aiemmista laajentumisista maan väestömäärän, koon, maantieteellisen sijainnin, talouden sekä turvallisuustilanteen ja sotilaallisten olosuhteiden yhteisvaikutuksen vuoksi,

E. katsoo, että demokraattinen ja taloudellisesti vakaa Turkki hyödyttäisi huomattavasti koko Eurooppaa,

F. muistuttaa Helsingin ja Kööpenhaminan Eurooppa-neuvoston päätelmistä, joissa tunnustettiin avoimesti Turkin poliittinen tahto liittyä Euroopan unioniin ja ilmaistiin selvästi sille kuuluva oikeus olla täysivaltainen jäsenehdokasvaltio,

G. ottaa huomioon, että komissio ehdottaa liittymisneuvotteluja varten kolmeen pilariin perustuvaa strategiaa, jonka ensimmäinen pilari koskee yhteistyötä Turkin uudistusprosessin vahvistamiseksi ja tukemiseksi, toinen hallitustenvälisen konferenssin yhteydessä käytävien liittymisneuvottelujen toteuttamisen erityisehtoja, jolloin päätökset edellyttävät yksimielisyyttä (neuvottelulukujen avaamista ja sulkemista koskevat kriteerit sekä mahdollisuus sisällyttää liittymissopimukseen pitkiä siirtymäkausia työntekijöiden vapaan liikkuvuuden, maatalouden sekä rakennepolitiikan (koheesiorahasto) toteuttamisen aloilla, erityisjärjestelyjä ja pysyviä turvalausekkeita) ja kolmas poliittisen ja kulttuurillisen vuoropuhelun merkittävää vahvistamista EU:n jäsenvaltioiden ja Turkin kansalaisten lähentämiseksi,

H. ottaa huomioon, ettei komissio ole ehdottanut mitään tiettyä päivämäärää liittymisneuvottelujen käynnistämiselle ja että se on ilmoittanut, ettei neuvotteluprosessilla ole takarajaa eikä sen tuloksia voida taata etukäteen,

I. ottaa huomioon, että komission mukaan uudistusprosessin ja etenkin perusvapauksien toteutumisen peruuttamattomuus on vahvistettava pidemmällä aikavälillä,

J. ottaa huomioon, että komissio on ilmoittanut, että EU:n ja Turkin suhteiden yhteydessä on varmistettava, että Turkki nivoutuu edelleen Euroopan rakenteisiin riippumatta neuvottelutuloksesta tai sitä seuraavasta ratifiointiprosessista,

K. ottaa huomioon, että komissio ehdottaa liittymiskumppanuuden uudelleenarviointia keväällä 2005 ja esittää vuoden 2005 lopusta alkaen vuosittain yleisarvion siitä, millä tavoin poliittisia uudistuksia on saatu vakiinnutettua ja laajennettua,

L. ottaa huomioon, että jos vapauden, demokratian, ihmisoikeuksien kunnioittamisen, perusvapauksien ja oikeusvaltion periaatteita sekä kansainvälisen oikeuden periaatteita rikotaan vakavasti ja jatkuvasti, komissio suosittelee Euroopan unionista tehtyä sopimusta vastaavasti neuvostolle — joka päättää asiasta määräenemmistöllä — neuvottelujen keskeyttämistä,

M. ottaa huomioon komission ilmoituksen, että EU:n on määritettävä vuonna 2014 käynnistyvän kauden rahoitusnäkymät, ennen kuin neuvottelut voidaan saattaa päätökseen,

N. katsoo, että Eurooppa-neuvoston kesäkuussa 2003 antamassa julistuksessa täsmennetään, että "unionin kyky ottaa jäseneksi uusia valtioita säilyttäen samalla Euroopan yhdentymisen eteneminen on myös tärkeä näkökohta, joka on sekä unionin että ehdokasvaltioiden etujen mukaista",

O. ottaa huomioon, että komission tutkimuksessa Turkin jäsenyyden vaikutuksista todetaan, että liittyminen edellyttää välttämättä EU:n politiikan huomattavaa uudistamista monella alalla,

P. ottaa huomioon, että Turkin hallitus on yhteistyössä maan parlamentin kanssa hyväksynyt ja toteuttanut viime vuosina merkittäviä perustuslakia ja muuta lainsäädäntöä koskevia muutoksia,

Q. katsoo, että liittymisneuvottelujen käynnistämisen olisi merkittävä, että poliittiset kriteerit on täytetty ja että Euroopan unioni pystyy ottamaan Turkin jäsenekseen säilyttäen Euroopan yhdentymisen etenemisen ja että Kööpenhaminan "kaikkien kriteerien" täyttäminen on unioniin liittymisen perusta,

R. ottaa huomioon, että uusi rikoslaki ja väliasteen vetoomustuomioistuimia koskeva laki hyväksyttiin 26. syyskuuta 2004 ja yhdistymisvapautta koskeva laki 4. marraskuuta 2004, kun taas päätöstä rikosoikeudellista menettelyä koskevasta laista ja rikospoliisin perustamista koskevasta laista ja rangaistusten ja muiden toimien täytäntöönpanoa koskevaa lainsäädäntöä ei ole vielä hyväksytty,

S. ottaa huomioon, että vuosien 2001 ja 2004 kahteen perustuslakien uudistuspakettiin sisältyvistä tärkeistä muutoksista huolimatta Turkki soveltaa edelleen vuonna 1982 hyväksyttyä perustuslakia,

T. ottaa huomioon, että sotilasalan menoihin sovellettava täysi parlamentaarinen valvonta ja tilintarkastustoiminta on varmistettava käytännössä hyväksyttyjen uudistusten perusteella,

U. ottaa huomioon, että Turkin hallintoelimille ja ihmisoikeusjärjestöille on raportoitu sadoista kidutustapauksista vuosina 2003 ja 2004 ja että EU:n jäsenvaltiot hyväksyivät vuonna 2003 yli 2000 Turkin kansalaisten jättämää turvapaikkahakemusta,

V. ottaa huomioon, että komissio korostaa, että lainsäädäntö- ja täytäntöönpanotoimia, etenkin kidutuksen ja huonon kohtelun torjunnassa sovellettavaa nollatoleranssikäytännettä, on vakiinnutettava ja laajennettava ja että ilmaisunvapautta, lehdistönvapautta, uskonnonvapautta, naisten oikeuksia, lasten oikeuksia ja lapsityövoiman käytön kieltämistä sekä kansainvälisen työjärjestön (ILO) normeja koskevat määräykset on pantava täytäntöön,

W. katsoo, että laajamittaisen uudistusohjelman toteuttamisesta huolimatta koulutus- ja ammattikoulutusjärjestelmässä on edelleen puutteita ja että koulutustarjontaa heikoimmassa asemassa olevilla alueilla ja koulunkäyntiastetta erityisesti tyttöjen osalta on parannettava,

X. katsoo, että Turkin pitäisi jatkaa uskonnonvapauteen liittyvää uudistusta kaikkien uskonnollisten yhteisöjen ja vähemmistöjen yhtäläisen kohtelun takaamiseksi nopeasti esim. omistusoikeuksien, oikeudellisen aseman, koulujen ja sisäisen hallinnon, ympäristösuunnittelua koskevien sääntöjen ja papiston koulutuksen yhteydessä,

Y. katsoo, että kurdit ovat tärkeä osa Turkin yhteiskuntaa ja että sen oikeudet on siksi tunnustettava täysin,

Z. ottaa huomioon, ettei kreikkalaisortodoksien Heybeliadan (Halki) seminaaria ole avattu uudelleen Euroopan parlamentin Turkin viranomaisille esittämistä pyynnöistä huolimatta,

AA. katsoo, että maan kaakkoisosan paikallisväestön taloudellisia, sosiaalisia ja kulttuurisia tarpeita varten kehitettävä yhdennetty strategia on vielä hyväksyttävä ja että kylävahtijärjestelmä sekä aineellisen avun puute rajoittavat ja haittaavat maan sisällä karkotettujen palaamista maan kaakkoisosiin,

BB. ottaa huomioon, että Turkin on vielä pantava täytäntöön Euroopan ihmisoikeustuomioistuimen päätökset, joiden toteuttaminen on vielä kesken, mukaan lukien omistusoikeuden palauttaminen Loizidoun tapauksessa ja tuomioistuimen päätös asiassa Kypros vastaan Turkki,

CC. panee merkille, että Leyla Zana ja hänen kollegansa on vihdoinkin vapautettu epäoikeudenmukaisesta vankeudesta ja että he työskentelevät nyt saadakseen kurdit yhä voimakkaammin mukaan Turkin poliittiseen elämään,

DD. panee merkille, että turkkilaiset ja kurdien poliittiset puolueet, kansalaisyhteiskunnan järjestöt, uskonnolliset järjestöt ja huomattavat turkkilaiset henkilöt pitävät EU:n jäsenyysneuvottelujen aloittamista hyvin myönteisenä, ja toivoo, että näiden neuvottelujen aloittaminen syventää ja nopeuttaa Turkin uudistusprosessia,

EE. ottaa huomioon, etteivät Turkin viranomaiset ole vieläkään avanneet uudelleen Turkin ja Armenian välistä rajaa ja että ne ovat siten menettäneet mahdollisuuden edistää hyviä naapuruussuhteita Armeniaan,

FF. katsoo, että lisäksi Turkin viranomaiset eivät ole vieläkään toteuttaneet Euroopan parlamentin päätöslauselmassaan 18. kesäkuuta 1987 esittämiä pyyntöjä, jotka koskivat muita armenialaisiin liittyviä kysymyksiä,

GG. katsoo, että Itä-Anatoliassa Karsin läheisyydessä sijaitsevien Anin raunioituneiden armenialaiskirkkojen avaaminen pyhiinvaeltajille sekä turkkilaisen historiantutkijan Halil Berktayn merkittävä kansanmurhaa koskeva työ ja valtiollisten suhteiden solmiminen uudelleen Armenian tasavallan kanssa ovat oleellisia edistysaskelia, mutta on edelleen välttämätöntä saattaa asia päätökseen avaamalla Turkin ja Armenian välinen raja,

HH. ottaa laajemman Kyproksen kysymyksen yhteydessä huomioon, että kansainvälinen yhteisö on edelleen huolissaan siitä, että Turkki ei ole tunnustanut Kyproksen tasavaltaa ja että Pohjois-Kyproksessa on edelleen yli 30000 hengen vahvuiset turkkilaisjoukot,

II. katsoo, että jatkamalla demokratisointiprosessia ja sosio-ekonomisia uudistuksia Turkilla saattaa olla

- huomattava rooli tietyissä kansainvälisissä kysymyksissä (energia, vesivarat, liikenne, rajavalvonta, terrorismin torjunta),

- myönteinen vaikutus maallistuneiden demokraattisten valtioiden kehittymiselle islamilaiseen maailmaan vastapainoksi uskonnolliselle fundamentalismille,

- myönteinen vaikutus EU:n ulkopolitiikan saavutuksiin monilla potentiaalisesti epävakailla naapurialueilla kuten Välimeren alue, Lähi-itä, Kaukasus ja Keski-Aasia,

1. pitää Turkin poliittista uudistusprosessia sekä hyväksyttyjä perustuslain ja lainsäädännön muutoksia myönteisinä; pitää myönteisenä myös näiden uudistusten toteuttamisessa saavutettua edistystä sen jälkeen, kun Euroopan parlamentti hyväksyi 5. kesäkuuta 2003 päätöslauselman [3] Turkin hakemuksesta liittyä Euroopan unioniin; katsoo kuitenkin, että Turkin viranomaisten on edelleen hyväksyttävä ja pantava täytäntöön lisäuudistuksia ja toteutettava nykyiset uudistukset täyttääkseen poliittiset kriteerit täysimääräisesti;

2. pitää myönteisenä, että Turkin viranomaiset ovat toteuttaneet vaikuttavia toimia lähentääkseen maansa lainsäädäntöä ja instituutioita eurooppalaisten standardien mukaisiksi;

3. pitää myönteisenä Turkin talouden myönteistä kehitystä, mikä heijastuu ennen kaikkea makrotaloudellisten vaihtelujen vähenemisenä ja korkeampina kasvuprosentteina;

4. pitää myönteisenä, että Turkin hallitus ja maan kansalaisten valitsemien edustajien selvä enemmistö osoittavat edelleen selkeän motivaationsa ja poliittisen tahtonsa lähentyä Euroopan unioniin; pitää myönteisenä myös mielipidetiedusteluissa saavutettuja erinomaisia tuloksia;

5. panee tyytyväisenä merkille, että Turkki on viime vuosien aikana täyttänyt useita Euroopan parlamentin päätöslauselmissa olleita suosituksia ja vaatimuksia ja etenkin lakkauttanut kuolemanrangaistuksen täydellisesti, laajentanut merkittäviä perusoikeuksia ja -vapauksia, vähentänyt kansallisen turvallisuusneuvoston asemaa sekä lakkauttanut maan kaakkoisosaan julistetun hätätilan noudattaen siten lukuisia parlamentin päätöslauselmiin sisältyneitä suosituksia; pahoittelee kuitenkin varauksia, jotka esitettiin liittyen kansalais- ja poliittisia oikeuksia koskevaan kansainväliseen yleissopimukseen sekä taloudellisia, sosiaalisia ja sivistyksellisiä oikeuksia koskevaan kansainväliseen yleissopimukseen;

6. ilmaisee ehdottoman tukensa kansalaisyhteiskunnan järjestöille ja edustajille, jotka toimivat Turkissa perusoikeuksien ja -vapauksien puolustamiseksi ja edistämiseksi; kehottaa neuvostoa ja komissiota vahvistamaan yhteistyötä tällaisten järjestöjen kanssa seurattaessa, täyttääkö Turkki Kööpenhaminan poliittiset kriteerit;

7. tunnustaa, että Turkin viranomaisten tekemät uudistukset ovat voimistaneet kansalaisjärjestöjen toimintaa, erityisesti ihmisoikeuksien edistämisessä; pyytää hallitusta lisäämään ponnistuksia ihmisoikeusaktivistien ja ihmisoikeusjärjestöjen pelottelun ja ahdistelun lopettamiseksi;

8. pitää erityisen myönteisenä, että rikosoikeudellisen menettelyn uudistaminen on toteutettu, mikä on vahvistanut puolustuksen oikeuksia; katsoo kuitenkin, että Turkin uuden rikoslain 305 artikla, jonka mukaan rangaistavia ovat väitetyt tärkeisiin kansallisiin etuihin kohdistuvat uhat, ja sen perustelut, jotka kohdistuvat ilmaisunvapauteen erityisesti Kyproksen ja Armenian kysymysten suhteen, on vastoin ihmisoikeuksia ja perusvapauksia koskevaa vuonna 1950 tehtyä eurooppalaista yleissopimusta; kehottaa siksi kumoamaan kyseisen artiklan;

9. pitää myönteisenä, että Leyla Zana ja hänen kollegansa entisestä demokratiapuolueesta (DEP) on vapautettu, ja vaatii kaikille väkivallattomista mielipiteenilmauksista Turkissa vangituille henkilöille uutta oikeudenmukaista oikeudenkäyntiä ja heidän välitöntä vapauttamistaan;

10. pitää myönteisenä, että Turkin hallitus on muuttanut lainsäädäntöä siten, että yksityiset kielikeskukset voivat antaa opetusta turkin lisäksi myös jollain toisella äidinkielellä (kurdikieli, tšerkessin kieli, armenia jne.), tiedotusvälineet voivat lähettää ohjelmia muilla kielillä ja voidaan perustaa ja ylläpitää muunkielisiä asemia; kehottaa Turkin viranomaisia poistamaan kaikki loputkin rajoitukset, jotka koskevat vähemmistökielillä tarjottavia lähetyksiä ja opetusta;

11. kehottaa voimakkaasti Turkkia laajentamaan tällaisia lainsäädännöllisiä muutoksia ja niiden toimeenpanoa käytännössä muiden kuin muslimivähemmistöjen (kuten kreikkalaisten, armenialaisten, juutalaisten ja assyrialaisten) koulutukseen ja tiedotusvälineiden ohjelmiin;

12. kehottaa Turkkia kohentamaan käsitystään etnisistä ja uskonnollisista vähemmistöistä merkittävästi esimerkiksi korostamalla niiden panosta maan kulttuuriperinnön kannalta; pyytää Turkin viranomaisia erityisesti harkitsemaan mahdollisuutta sisällyttää Unescon maailmanperintöluetteloon joitakin niihin liittyvistä erityiskohteista, kuten Hasankeyf, Ani, Zeugma ja Aghtamar;

13. kehottaa tähän liittyen Turkin hallitusta noudattamaan EU:n ympäristö- ja ihmisoikeusnormeja suuren mittakaavan hankkeissa, kuten patojen rakentamisessa Munzurin laaksoon ja Ilisuun sekä kullankaivussa Bergamassa, koska tällaiset hankkeet vaarantavat historiallisen perinnön sekä ainutlaatuisen arvokkaat maisemat;

14. kehottaa Turkin viranomaisia soveltamaan täydellistä nollatoleranssia poistaakseen kidutuksen täydellisesti kaikilla tasoilla ja kaikissa muodoissaan, koska Turkin hallituksen elimille ja ihmisoikeusjärjestöille raportoidaan edelleen kidutustapauksista eikä nollatoleranssia sovelleta riittävästi;

15. ehdottaa Turkin hallitukselle, että se rikosprosessioikeuden uudistuksen yhteydessä poistaa rajoituksia koskevan säännön kaikkien rikosasioiden osalta, kun oikeudenkäynti aloitetaan; kehottaa Turkin oikeusjärjestelmää ja erityisesti syyttäjiä keskittymään väitettyihin kidutustapauksiin, koska tällä hetkellä käynnissä on vain harvojen tapausten oikeuskäsittely ja meneillään on vain harvoja kidutuksesta epäiltyjen oikeudenkäyntejä; kehottaa Turkkia vahvistamaan yleisten syyttäjien henkilöstöä tämän tavoitteen saavuttamiseksi;

16. pyytää tämän vuoksi Turkin viranomaisia lisäämään ponnisteluitaan, jotta tätä lähestymistapaa toteutetaan aiempaa tehokkaammin, ja toteuttamaan määrätietoisempia toimia rankaisemattomuutta vastaan ja korostaa, että on tehostettava ohjelmia, joilla pyritään kouluttamaan poliiseja ja järjestyksenvalvojia heidän asenteidensa muuttamiseksi, jotta varmistettaisiin lain tinkimätön noudattaminen;

17. kehottaa Turkin sisäministeriötä hyväksymään menettelyn, jonka mukaan kidutuksesta tai epäasianmukaisesta kohtelusta syytettyihin poliisivirkamiehiin kohdistetaan välittömästi hallinnollisia ja kurinpidollisia tutkimuksia; kehottaa sisäministeriötä soveltamaan tätä menettelyä;

18. kehottaa Turkin viranomaisia saattamaan voimaan yhdistymisvapautta koskevan lain, uuden rikoslain ja väliasteen vetoomustuomioistuimia koskevan lain sekä hyväksymään päätöksen rikosoikeudellista menettelyä koskevasta laista, rikospoliisin perustamista koskevasta laista ja rangaistusten ja muiden toimien täytäntöönpanoa koskevasta lainsäädännöstä;

19. kehottaa Turkin viranomaisia uudistamaan merkittävästi säätiöitä koskevaa lainsäädäntöä ja kuulemaan — kuten kaikkien näiden lakien yhteydessä olisi tehtävä — toimijoita, joihin tämän laki vaikuttaa, kuten asianomaisia kansalaisjärjestöjä ja erilaisia uskonnollisia yhteisöjä;

20. kehottaa ulkoasiainvaliokuntaa ja sen ihmisoikeuksien alivaliokuntaa seuraamaan tarkoin Turkin ihmisoikeustilannetta ja etenkin ihmisoikeuksien toteutumista käytännössä ja kehottaa kiinnittämään erityistä huomiota kidutusta koskevan nollatoleranssin periaatteen toteuttamiseen, karkotettujen paluuprosessiin yhteistyössä kansainvälisten virastojen kanssa, naisiin kohdistuvan väkivallan kitkemistä koskevan kampanjan ja lain toteuttamiseen, vähemmistöjen oikeuksien suojeluun ja edistämiseen, uskonnonvapauteen, ilmaisunvapauteen ja lehdistön sekä ammattiliittojen vapauteen;

21. toistaa kehotuksensa uudistaa vaalijärjestelmää laskemalla 10 prosentin kynnystä, mikä takaisi erilaisten poliittisten voimien, myös kurdipuolueiden nykyistä laajemman edustuksen kansalliskokouksessa;

22. on huolestunut DEHAP-oikeudenkäynnistä ja puolueen hajottamisen vaarasta; kehottaa Turkin viranomaisia kunnioittamaan oikeutta ilmaisunvapauteen sekä oikeutta DEHAPin kaltaisten demokraattisen puolueiden järjestäytymiseen;

23. katsoo, että uutta perustuslakia laadittaessa lienee tarpeen harkita EU-jäsenyyden edellyttämien muutosten perimmäistä luonnetta, ja muistuttaa, että nykyaikainen perustuslaki saattaa muodostaa perustan koko Turkin valtion nykyaikaistamiselle;

24. toistaa, että oikeuslaitoksen asiantuntemuksen ja riippumattomuuden varmistamiseen tähtääviä toimia on jatkettava, ja kehottaa Turkin viranomaisia varmistamaan, että kaikki lainsäädäntömuutokset pannaan pikaisesti täytäntöön etenkin ihmisoikeuksien suojelua koskevissa tapauksissa ja että ne konkretisoituvat oikeuslaitoksen käytänteiden muutoksina kaikilla tasoilla;

25. kehottaa Turkin hallitusta uudistamaan nykyisiä tarkastusyksiköitä siirtämällä tehtävät riippumattomille tarkastusyksiköille, joille on annettava riittävät resurssit, jotta ne voivat toimia tehokkaasti kaikilla Turkin alueilla, ja valtuudet tarkastaa poliisin pidätystilat milloin tahansa sekä toimia tiiviissä yhteistyössä Turkin riippumattomien ihmisoikeusjärjestöjen kanssa;

26. ilmaisee ehdottoman tukensa kansalaisyhteiskunnan järjestöille ja edustajille, jotka toimivat Turkissa perusvapauksien puolustamiseksi ja edistämiseksi;

27. kehottaa Turkin viranomaisia jatkamaan tarmokkaasti maan taloutta, politiikkaa ja sosiaalista elämää pahasti haittaavan korruption kitkemistä; pitää Turkin viranomaisten ponnisteluja korruption torjumiseksi myönteisinä, lahjonnan torjuntaa koskevan OECD:n yleissopimuksen ja lahjonnan vastaisen YK:n yleissopimuksen ratifiointi sekä Euroopan neuvoston lahjonnan vastaisen valtioiden ryhmän (GRECO) jäsenyys mukaan lukien;

28. panee tyytyväisenä merkille uudistukset, joilla on vahvistettu naisten ja miesten tasa-arvon periaatetta, ja korostaa, että uusi rikoslaki edistää osaltaan naisten oikeuksien kunnioittamista, mutta toistaa olevansa huolissaan perheväkivallasta ja muista naisiin kohdistuvan väkivallan muodoista, jotka ovat laajalle levinneitä etenkin maan alikehittyneissä osissa ja maaseudulla, ja kehottaa Turkin viranomaisia huolehtimaan uhrien täydellisestä oikeudellisesta suojasta, oikeusavusta ja taloudellisesta avusta sekä turvataloista ja vastaavista järjestelyistä ja tukemaan tällaisia turvataloja ja vastaavia järjestelyjä tarjoavia kansalaisjärjestöjä; pyytää komissiota tukemaan näitä ponnisteluja EU:n avustusohjelmien yhteydessä; pyytää Turkin viranomaisia ottamaan käyttöön ohjelmia, joiden tavoitteena on naisten lukutaidottomuuden kitkeminen;

29. kehottaa Turkin viranomaisia käynnistämään naisten oikeuksia Turkissa koskevan jatkuvan vuoropuhelun Euroopan parlamentin kanssa ja panemaan tässä yhteydessä merkille naisten asemaa Turkin sosiaalisessa, talous- ja poliittisessa elämässä koskevan päätöslauselman, josta Euroopan parlamentin on määrä keskustella vuonna 2005;

30. panee tyytyväisenä merkille, että Turkin viranomaiset ovat muuttaneet rikoslakia poistamalla kaikki säännökset, jotka ilmentävät hölläkätisyyttä kunniarikoksia kohtaan; korostaa kuitenkin, että on luotava edellytykset sille, että ihmiset voivat täysin turvallisesti ilmoittaa tällaisista teoista, ja on valvottava että kunniarikosten johdosta todella käynnistetään tutkinta ja etsintä;

31. kehottaa kaikkia osapuolia lopettamaan vihollisuudet välittömästi maan kaakkoisosassa; pyytää Turkin hallitukselta aktiivisempia toimia sovinnon tekemiseksi niiden kurdijoukkojen kanssa, jotka ovat päättäneet luopua aseiden käytöstä;

32. pyytää Turkin viranomaisia voimistamaan ponnistuksiaan, jotta varmistetaan, että kaikille naisille, joilla on perhe- tai kulttuuritaustansa vuoksi vaikeuksia päästä ala-asteen ja keskiasteen koulutukseen, taataan täysin heille kuuluva oikeus saada koulutusta;

33. korostaa, että yleistilanne maan kaakkoisosassa on parantunut vuodesta 1999 sekä turvallisuuden että perusvapauksien kunnioittamisen osalta; vaatii Turkin hallitusta laatimaan lisää suunnitelmia, jotta kansalaiset, jotka haluaisivat palata maan kaakkoisosien kyliin ja kaupunkeihin, voisivat palata niihin, ja hoitamaan nykyisestä kylävahtijärjestelmästä aiheutuvia ongelmia asianmukaisesti; kehottaa Turkkia riisumaan kylävahdit aseista ja purkamaan kylävahtijärjestelmän; pyytää Turkkia tekemään tiivistä yhteistyötä kansainvälisten elinten kuten Yhdistyneiden Kansakuntien, EU:n ja Euroopan neuvoston kanssa, tukemaan ja nopeuttamaan maan sisäisten pakolaisten kotiinpaluuta YK:n laatimien maan sisäistä pakolaisuutta koskevien periaatteiden mukaisesti; kehottaa viranomaisia laatimaan yhdennetyn aluekehityssuunnitelman, jotta maan kaakkoisosaa voidaan kehittää taloudellisesti yhtenä alueena ja edistää yhteiskunnan yleistä modernisointia;

34. pyytää Turkkia poistamaan pakolaisten asemasta vuonna 1951 tehtyyn Geneven yleissopimukseen tehdyn maantieteellisen varauman;

35. kehottaa Turkin viranomaisia soveltamaan ammattiyhdistysoikeuksia koskevia ILOn normeja ja hyväksymään lisää lainsäädäntöä, jolla kielletään lapsityövoiman käyttö;

36. pyytää Turkin hallitusta poistamaan kaikki ammattiyhdistysten järjestäytymisen esteet ja edistämään yhdistymisvapautta kumoamalla lausekkeen, joka koskee hallituksen luvan hankkimista etukäteen uusien järjestöjen perustamiselle, sekä tasoittamaan tietä kohti aidon sosiaalisen vuoropuhelun ulottuvuuden kehittymistä, mikä on yksi taloudellisen ja sosiaalisen mallin tärkeimmistä osatekijöistä;

37. kehottaa Turkin hallitusta rajoittamaan armeijan poliittista valtaa entisestään nykyisten uudistusten yhteydessä;

38. pitää myönteisenä sitä, että periaate, jonka mukaan kansainvälinen oikeus on ensisijaista kansallisiin lakeihin nähden, on kirjattu Turkin perustuslakiin Euroopan ihmisoikeussopimuksen osalta, ja pyytää Turkin viranomaisia kunnioittamaan tämän sopimuksen kaikkia määräyksiä sekä panemaan viipymättä täytäntöön ne Euroopan ihmisoikeustuomioistuimen päätökset, joiden toteuttaminen on vielä kesken;

39. kehottaa Turkkia edistämään sovintoprosessia Armenian kansan kanssa tunnustamalla armenialaisiin kohdistuneen kansanmurhan, kuten Euroopan parlamentti on pyytänyt aiemmissa ( 18. kesäkuuta 1987 ja 1. huhtikuuta 2004 välisenä aikana annetuissa) päätöslauselmissaan Turkin ehdokasasemasta;

40. katsoo, että Turkin ja Armenian hallitusten on jatkettava sovitteluaan, mahdollisesti riippumattomista asiantuntijoista koostuvan kahdenvälisen komitean avulla, jotta aiemmat traagiset tapahtumat saadaan käytyä seikkaperäisesti läpi, ja pyytää Turkin hallitusta avaamaan Armenian vastaisen rajan mahdollisimman pian;

41. kehottaa komissiota ja neuvostoa vaatimaan Turkin viranomaisia tunnustamaan muodollisesti vuonna 1915 tapahtuneen armenialaisten kansanmurhan historialliset tosiseikat ja avaamaan pikaisesti Turkin ja Armenian välisen rajan Euroopan parlamentin vuosina 1987—2004 antamien päätöslauselmien mukaisesti;

42. pyytää Turkkia alueellisen vakauden edelleen parantamisen ja parempien naapurisuhteiden vaalimisen puitteissa ottamaan huomioon näiden maiden vedentarpeen, erityisesti mitä tulee Ala-Mesopotamian suoalueisiin Irakissa ja Iranissa, missä veden virtaus on merkittävästi vähentynyt Ataturkin padon rakentamisen vuoksi; pyytää Turkkia perustamaan työryhmiä naapurimaiden kanssa, Syyria mukaan lukien, jotta varmistetaan Turkista alkunsa saavien jokien veden oikeudenmukainen ja kohtuullinen jakaminen;

43. pyytää uudelleen Turkin viranomaisia lopettamaan välittömästi kaikki uskonnollisia vähemmistöjä ja yhteisöjä syrjivät ja haittaavat käytänteet myös omistusoikeuden, oikeudellisen aseman, koulujen ja sisäisen hallinnon, ympäristösuunnittelua koskevien sääntöjen ja papiston koulutuksen yhteydessä, ja vaatii, että kreikkalaisortodoksien Heybeliadan (Halki) seminaari avataan välittömästi uudelleen ja ekumeenisen patriarkan kirkollista arvonimeä käytetään julkisesti ensimmäisenä merkkinä edellä mainitun toteuttamisesta; kehottaa Turkkia käsittelemään näitä ongelmia Euroopan yhteisöjen tuomioistuimen ihmisoikeuksia koskevan vastaavan oikeuskäytännön mukaisesti; vaatii aleviittien tunnustamista ja suojelemista sekä Cem-talojen tunnustamista uskonnollisina keskuksina; vaatii kaiken uskonnonopetuksen muuttamista vapaaehtoiseksi ja kattamaan muutkin uskonnot kuin sunnalaisuuden; vaatii Turkin kaikkien kristittyjen vähemmistöjen ja yhteisöjen (esim. Istanbulin, Imvrosin ja Tenedosin kreikkalaiset) perusoikeuksien suojelua;

44. Kyproksen kreikkalaisen väestön demokraattista tahtoa kunnioittaen pahoittelee, että Kyproksen ongelmaan ei ole saatu ratkaisua, ja kehottaa Turkin viranomaisia jatkamaan rakentavaa lähestymistapaansa Kyproksen kysymyksen ratkaisemiseksi oikeudenmukaisella tavalla, joka perustuu Annanin suunnitelmaan ja EU:n perustamisperiaatteisiin ja johtaa Turkin miehitysjoukkojen varhaiseen vetäytymiseen erityistä aikataulua noudattaen ja asiasta annettujen YK:n päätöslauselmien mukaisesti; katsoo, että Turkin miehitysjoukkojen varhainen vetäytyminen on tarpeellinen ja välttämätön askel eteenpäin pyrittäessä vähentämään jännitteitä, jatkamaan osapuolten vuoropuhelua ja valmistelemaan kestävää ratkaisua; vaatii Turkin viranomaisia tunnustamaan Kyproksen tasavallan; kiinnittää Turkin viranomaisten huomion siihen, että kyseessä ovat Turkin ja Euroopan unionin 25 jäsenvaltion hallitusten väliset neuvottelut ja että Kypros on yksi näistä jäsenvaltioista, jolloin Turkki neuvottelujen aloittamisella implisiittisesti tunnustaa Kyproksen;

45. kehottaa neuvostoa toteuttamaan lupauksensa ja lopettamaan kyproksenturkkilaisen yhteisön eristyneisyyden; odottaa, että asiaan liittyvät taloudellista apua ja kauppaa saaren pohjoisosan kanssa koskevat kaksi asetusta hyväksytään pikaisesti;

46. muistuttaa Turkin viranomaisia, että ratkaisemattomat kiistat naapurimaiden kanssa on sovittava YK:n peruskirjan ja asiaa koskevien perussopimusten mukaisesti; muistuttaa Turkin viranomaisia myös hyvien naapuruussuhteiden ja uhkailuista ja provosoivista sotilaallisista toimista pidättäytymisen vaikutuksista liittymisprosessiin; muistuttaa, että Helsingin Eurooppa-neuvoston päätelmissä todetaan, että ratkaisemattomat rajakysymykset on vietävä kansainväliseen tuomioistuimeen lopullista selvittämistä varten; pyytää Turkin viranomaisia poistamaan kaikki olemassa olevat rajoitukset, mitä tulee Kyproksen lipun alla kulkeviin aluksiin, joita käytetään kaupankäynnissä Euroopan unionin jäsenvaltion kanssa;

47. kehottaa komissiota sisällyttämään kaikki tarvittavat poliittiset uudistukset tarkistettuun liittymiskumppanuuteen ja korostaa, että yhteisön on jatkettava tehokkaan, tarkistettuun liittymiskumppanuuteen perustuvan avun antamista ja mukautettava sitä mahdollisimman pitkälle Turkin tarpeisiin Kööpenhaminan kriteereiden täyttämisen edistämiseksi;

48. pyytää komissiota, neuvostoa ja jäsenvaltioita ryhtymään kaikkiin tarvittaviin toimiin, jotta Euroopan perustuslaki saatettaisiin voimaan ja näin EU:lla olisi edellytykset toimia kitkattomasti ja tehostaa kykyään ottaa jäseniksi uusia valtioita;

49. pitää myönteisenä, että komissio on suositellut oikeudellisten uudistusten täytäntöönpanon, vapautta ja demokratiaa koskevien periaatteiden noudattamisen sekä ihmisoikeuksien, perusvapauksien ja oikeusvaltion periaatteiden kunnioittamisen seurantaa; pitää myönteisenä komission sitoutumista suosittamaan — Euroopan unionista tehdyn sopimuksen ja Euroopan perustuslaista tehdyn sopimuksen mukaisesti — neuvottelujen keskeyttämistä, jos näitä periaatteita rikotaan vakavasti ja jatkuvasti; kehottaa komissiota ja neuvostoa kuulemaan parlamenttia tässä asiassa;

50. muistuttaa 21. ja 22. kesäkuuta 1993 pidetyn Eurooppa-neuvoston päätelmistä, joissa määritettiin EU-jäsenyyttä koskevat Kööpenhaminan kriteerit; kehottaa Eurooppa-neuvostoa toteamaan jäsenyysneuvottelujen käynnistämisestä päättäessään, että unionin kyky ottaa Turkki jäseneksi ja säilyttää samalla yhdentymisvauhti on tärkeä jäsenyyskriteeri sekä unionin että jäsenehdokkaiden kannalta;

51. kannustaa Turkin viranomaisia jatkamaan uudistuksia, joilla pyritään vahvistamaan ihmisoikeuksien suojelumekanismeja, esimerkiksi tarjoamalla kansalaisille mahdollisuua valittaa riippumattomalle elimelle; arvioi, että tätä varten on tärkeää perustaa lähitulevaisuudessa oikeusasiamiehen toimi;

52. korostaa tässä yhteydessä oikeusviranomaisten ja tuomareiden vaihto- ja koulutusohjelmien sekä yhteisön oikeutta käsitteleviin tieteellisiin kokouksiin osallistumisen merkitystä; Turkki on aloittanut näiden järjestämisen yhteistyössä EU:n ja eräiden sen jäsenvaltioiden sekä Euroopan neuvoston kanssa;

53. panee kiinnostuneena merkille taloudellisten kriteereiden osalta saavutetun edistymisen sekä etenkin sen, että Turkki on saattanut lainsäädäntönsä yhteisön säännöstön mukaiseksi energiapolitiikan, teollisuuspolitiikan, tutkimuksen ja televiestinnän alalla; katsoo kuitenkin, että edistyminen on ollut epätasaista eri aloilla, mikä tarkoittaa, että on toteutettava ainakin neljä erilaista uudistusta: hallinnollisten valmiuksien parantaminen on tarpeen säännöstön panemiseksi täytäntöön ja sen noudattamisen valvomiseksi, valtionapujen valvonta edellyttää toiminnallisesti riippumatonta viranomaiselintä, tieteen ja tutkimuksen voimavaroja on lisättävä, koska Turkin valmiudet ovat tässä suhteessa edelleen vaatimattomat, mikä johtuu tiedeja tutkimusmenojen matalasta tasosta ilmaistuna prosenttiosuutena BKT:sta, ja televiestintäalaa säätelevää oikeudellista kehystä on tarkistettava päämäärän ollessa suurten ja vaikutusvaltaisten yhtiöiden hallitsemien markkinoiden rakenteen muuttaminen;

54. kehottaa komissiota ja neuvostoa laatimaan vuosittain seurantakertomuksen jatkona Turkin mahdollisen liittymisen aiheuttamia vaikutuksia koskevalle arviolle sekä muita asiaa koskevia tutkimuksia, EU:n politiikan alojen tarvittavia uudistuksia koskevat tutkimukset mukaan lukien, ja esittämään päätelmänsä Euroopan parlamentille ja EU:n kansallisille parlamenteille;

55. korostaa, että Turkki voi antaa takeet uudistusprosessin peruuttamattomuudesta ja saada tarvitsemansa EU:n kansalaisten tuen ainoastaan osoittamalla halukkuutensa sitoutua EU:n arvoihin eli jatkamalla uudistuksia ja niiden päättäväistä toteuttamista; odottaa komission ja neuvoston osoittavan tosiasioiden perusteella, että edellä mainittu on toteutunut;

56. kehottaa tässä yhteydessä komissiota ja neuvostoa raportoimaan vuosittain Euroopan parlamentille ja EU:n kansallisille parlamenteille siitä, miten Turkki on edennyt poliittisten kriteerien täyttämisessä, ja sisällyttämään siihen tiedot kyseisenä vuonna raportoiduista todennetuista kidutustapauksista ja EU:n jäsenvaltioiden kyseisenä vuonna hyväksymien Turkin kansalaisten jättämien turvapaikkahakemusten lukumäärästä;

57. kehottaa komissiota suosittelemaan eri lukuja koskevien neuvottelujen käynnistyttyä neuvottelujen keskeyttämistä kuultuaan ensin Euroopan unionista tehdyn sopimuksen mukaisesti Euroopan parlamenttia, jos vapauden, demokratian, ihmisoikeuksien kunnioittamisen, perusvapauksien ja oikeusvaltion periaatteita rikotaan vakavasti ja jatkuvasti;

58. ottaa huomioon, että Turkin kanssa käytävät neuvottelut voidaan saattaa päätökseen vasta kun vuodesta 2014 käynnistyvää kautta koskevat rahoitusnäkymät on saatu vahvistettua;

59. huomauttaa, että Turkin jäseneksi liittymisen talousarviovaikutusta voidaan täydessä mitassa arvioida vasta kun Turkin kanssa käytävien taloudellisten neuvottelujen parametrit on määritetty vuoden 2014 jälkeisten rahoitusnäkymien puitteissa;

60. korostaa, että komission suositusten, jotka koskevat esim. rakennepolitiikan ja maatalouden pitkien siirtymäkausien ja erityisjärjestelyjen ja työntekijöiden vapaata liikkuvuutta koskevien turvalausekkeiden sisällyttämistä liittymissopimukseen, ei pitäisi vaikuttaa kielteisesti Turkin pyrkimyksiin noudattaa yhteisön säännöstöä;

61. pitää Euroopan unionin kykyä ottaa vastaan uusia jäseniä Kööpenhaminan kriteerien mukaisena edellytyksenä ja katsoo sen vuoksi, että Euroopan unionin on puolestaan oltava valmis uudistuksiin sekä poliittisesti että institutionaalisesti;

62. pitää tärkeänä Euroopan kansalaisten mielipidettä mahdollisesta liittymissopimuksesta; kehottaa kolmannen pilarin perusteella Turkin hallitusta ja komissiota käynnistämään kampanjoita tiedottaakseen asiasta EU:n ja Turkin kansalaisille vaihto-ohjelmien ja julkisten tilaisuuksien kautta, jotka lisäävät tietoisuutta yhdentymisprosessista ja edistävät keskinäistä ymmärrystä; odottaa komissiolta konkreettisia toimintaehdotuksia tämän prosessin edistämiseksi ja EU:n sekä Turkin kansalaisyhteiskuntien välisen syvemmän poliittisen ja kulttuurisen vuoropuhelun edistämiseksi; korostaa, että Turkin lähentymisen EU:n kriteereihin on tapahduttava oikeudenmukaisella ja avoimella tavalla;

63. korostaa, että neuvottelujen käynnistyminen merkitsee vasta alkua pitkäkestoiselle prosessille, jolla ei luonteensa mukaisesti ole takarajaa ja joka ei johda "a priori" ja automaattisesti jäsenyyteen; korostaa kuitenkin, että neuvottelujen tavoitteena on Turkin EU-jäsenyys, mutta tämän tavoitteen toteutuminen riippuu molempien osapuolten toimista, jolloin jäseneksi liittyminen ei ole neuvottelujen aloittamisen automaattinen seuraus;

64. katsoo mahdollisen liittymisen osalta, että Turkin viranomaisten on nyt osoitettava, että ne todella kykenevät täyttämään Kööpenhaminan poliittiset kriteerit ja varmistamaan, että uudistusprosessi, jota on jatkettava ja joka on pantava täytäntöön, on perusteellinen ja peruuttamaton myös pidemmällä aikavälillä;

65. pyytää Turkin viranomaisia edistämään rajoituksetta Euroopan parlamentista sinne tehtäviä toistuvia vierailuja ja vuoropuhelua sen kanssa;

66. katsoo, että EU:n ja Turkin suhteissa on varmistettava, että Turkki nivoutuu edelleen Euroopan rakenteisiin riippumatta siitä, saadaanko neuvottelut vietyä päätökseen onnistuneesti vai ei;

67. katsoo, että jäsenyysneuvottelujen käynnistäminen on suositeltavaa, kunhan sovitaan että:

- neuvottelujen ensi vaiheessa etusijalle asetetaan poliittisten kriteerien täysimittainen täytäntöönpano; ministeritason neuvottelujen esityslistan kärjessä on siten poliittisten kriteerien täyttämisen arviointi, etenkin ihmisoikeuksien ja täysimääräisten perusvapauksien osalta sekä teoriassa että käytännössä, jolloin neuvottelujen esityslistalle voidaan sillä välin asettaa muita neuvottelulukuja;

- ennen neuvottelujen käynnistämistä Turkin on hyväksyttävä ja pantava täytäntöön jäljellä olevat kuusi merkittävää säädöstä komission vaatimusten mukaisesti;

- kaikki komission suunnittelemat mekanismit tiiviistä seurannasta, läheisestä poliittisesta vuoropuhelusta ja neuvottelujen mahdollisesta keskeyttämisestä tarvittaessa ovat täysimääräisesti toiminnassa;

68. ottaen huomioon komission kertomuksessa kuvatun yleisen edistymisen ja tässä päätöslauselmassa esitetyt seikat, kehottaa Eurooppa-neuvostoa aloittamaan viipymättä neuvottelut Turkin kanssa;

69. kehottaa puhemiestä välittämään tämän päätöslauselman neuvostolle ja komissiolle, Euroopan neuvoston pääsihteerille, Euroopan ihmisoikeustuomioistuimen presidentille sekä Turkin hallitukselle ja parlamentille.

[1] Ei vielä julkaistu virallisessa lehdessä.

[2] Hyväksytyt tekstit, P5_TA(2004)0274.

[3] EUVL C 68 E, 18.3.2004, s. 592.

--------------------------------------------------